《题法时帆前辈五家诗龛图》
清代·陶澍

梧门居士金仙人，说法今现诗龛身。三车尽扫辟支果，拈花一笑诸天闻。

众人耳诧胜义谛，谓此夙识无依因。岂知甘苦悉自得，十年面壁惟精勤。

维摩丈室柳湾侧，翛然一榻辞俗氛。当其瓣香坐啸咏，栴檀薝卜交氤氲。

睒睒双目但内视，须弥芥子俱微尘。辁量主客溯宗派，教化广大开觉门。

遂令好事入图绘，山水布置争鲜新。小桥十里树一色，绿云围绕诗人村。

五家写景各入妙，不同其貌同其神。诗耶画耶人斯在，镜花水月皆天真。

此中三昧未易识，纵观吾亦聊云云。

作者简介：（1778—1839）清湖南安化人，字子霖，号云汀。嘉庆七年进士。授编修。迁御史、给事中。出为川东道，治行称四川第一。嘉、道间，历安徽布政使、巡抚，清查库款，理清三十余年积累纠葛。治荒政，创辑《安徽通志》。道光五年，调江苏。时洪泽湖决，运道梗阻，澍办理海运，亲赴上海雇船而成之。十年，任两江总督。与巡抚林则徐疏浚江南河流，号为数十年之利。又陈两淮盐政积弊，推行票盐，减价敌私，颇有成效。卒谥文毅。有《印心石屋诗文集、奏议》、《蜀輶日记》、《陶渊明集辑注》等。